CELEX: 52012PC0721
Language: fi
Date: 2012-12-03
Title: Ehdotus EUROOPAN PARLAMENTIN JA NEUVOSTON DIREKTIIVI julkisen sektorin elinten verkkosivustojen saavutettavuudesta

|
			
		
		
		52012PC0721
		
			Ehdotus EUROOPAN PARLAMENTIN JA NEUVOSTON DIREKTIIVI julkisen sektorin elinten verkkosivustojen saavutettavuudesta /* COM/2012/0721 final - 2012/0340 (COD) */
			
				
		
		
			
			   	PERUSTELUT
1.           EHDOTUKSEN SISÄLTÖ
Näissä
perusteluissa esitellään tarkemmin uusi direktiiviehdotus, jonka tarkoituksena
on lähentää julkisen sektorin elinten verkkosivustojen saavutettavuutta
koskevia jäsenvaltioiden lakeja, asetuksia ja hallinnollisia määräyksiä. 
Direktiivillä
tuetaan jäsenvaltioita niiden pyrkiessä noudattamaan verkkosisällön
saavutettavuutta koskevia kansallisia sitoumuksiaan ja niitä julkisen sektorin
elinten verkkosivustoja koskevia sitoumuksiaan, jotka liittyvät vammaisten
henkilöiden oikeuksista tehtyyn Yhdistyneiden Kansakuntien yleissopimukseen.
Verkkosisällön
saavutettavuudella tarkoitetaan periaatteita ja tekniikoita, joita
verkkosivustojen kehittämisessä on noudatettava, jotta sivustojen sisältö olisi
kaikkien ja erityisesti vammaisten henkilöiden käytettävissä[1]. 
1.1.        Ehdotuksen tavoitteet ja
tausta 
Verkkosivustojen
kehittämistä koskevilla markkinoilla toimi vuonna 2009 EU:n
27 jäsenvaltiossa noin 175 000 yritystä. Ne työllistivät noin
miljoona työntekijää, ja niiden liikevaihto oli 144 miljardia euroa[2]. 
Verkkosisällön
saavutettavuutta koskevien markkinoiden arvoksi Euroopassa arvioidaan kaksi
miljardia euroa. Markkinat voisivat kasvaa merkittävästi, sillä saavutettavuus
toteutuu alle kymmenessä prosentissa verkkosivustoista. Toimintarajoitteisten
tai vammaisten kansalaisten määrä (15 prosenttia EU:n työikäisestä
väestöstä eli 80 miljoonaa henkeä) saattaa kasvaa merkittävästi unionin
väestön ikääntyessä. 
Verkkosisällön saavutettavuus on julkisen
sektorin elimille erittäin tärkeää laajemman yleisön saavuttamisen ja
viranomaisvelvoitteiden täyttämisen kannalta. Sähköisiä hallintopalveluita
tarjoavien verkkosivustojen (EU:ssa noin 380 500 sivustoa) ja julkisen
sektorin elinten verkkosivustojen (EU:ssa yli 761 000 sivustoa) määrä kasvaa
nopeasti. Useimmissa jäsenvaltioissa on jo joko säädetty verkkosisällön
saavutettavuutta koskevaa lainsäädäntöä tai toteutettu muita siihen liittyviä
toimenpiteitä. Lakien ja toimenpiteiden välillä on kuitenkin merkittäviä eroja.

Verkkosisällön saavutettavuutta koskevat
jäsenvaltioiden lähestymistavat eivät ole yhdenmukaisia ja luovat siksi esteitä
sisämarkkinoille. Yli rajojen toimiville toimittajille aiheutuu ylimääräisiä
tuotantokustannuksia. Kilpailua, kilpailukykyä ja talouskasvua haittaa se, että
yrityksillä ja erityisesti pk-yrityksillä ei ole riittävästi tietoa ja
kapasiteettia, jotta ne voisivat noudattaa kaikkia eritelmiä ja menettelyjä. 
Kansalliset
viranomaiset ja liike-elämän toimijat ovat epävarmoja siitä, mitä
verkkosisällön saavutettavuusvaatimuksia mahdollisissa rajatylittävissä
palveluissa olisi noudatettava ja mikä olisi asianmukaisin toimintakehys
verkkosisällön saavutettavuudelle.
Julkista
sektoria koskevien kansallisten toimenpiteiden yhdenmukaistamista EU:n tasolla
ehdotetaan välttämättömänä edellytyksenä verkkosisällön saavutettavuutta
koskevien markkinoiden pirstaleisuuden ja niillä vallitsevan luottamuspulan
lopettamiselle.
Tässä direktiivissä käsitellään julkisen
sektorin elinten verkkosivustoja, koska nämä elimet tarjoavat kansalaisille
välttämätöntä tietoa ja palveluja ja koska julkiset menot voivat itsessään
muodostaa turvatut ja suurehkot markkinat verkkosivustojen kehittäjille.
Vaatimusten noudattamisesta viranomaisille
aiheutuvat kustannukset on arvioitu. Arvion mukaan saatavat hyödyt ovat
suuremmat kuin aiheutuvat kustannukset. 
Koska verkkosivustojen kehittäjiä kannustetaan
saavuttamaan mittakaavaetuja, tällä toimenpiteellä edistetään
johdannaisvaikutusten sarjaa, joka kohdistuu ensin kaikkiin muihin julkisen
sektorin verkkosivustoihin. 
Yhdenmukaistamisen
seurauksena markkinatilanne paranee, työpaikat lisääntyvät, verkkosisällön
saavutettavuus halpenee ja verkkosivustojen saavutettavuus paranee, mistä
hyötyvät sekä valtionhallinto, liike-elämä että yksityishenkilöt.
1.2.        Tekninen tausta
Sidosryhmät
kaikkialla maailmassa käyttävät tällä hetkellä laajalti tekniikoita, jotka
perustuvat World Wide Web Consortiumin (W3C)[3]
julkaisemien verkkosisällön saavutettavuusohjeiden version 2.0 (WCAG 2.0)
AA-tason onnistumiskriteereihin ja ohjeidenmukaisuuden vaatimuksiin.
WCAG 2.0:n
(mukaan lukien sen käyttö AA-tasolla ja siihen liittyvät ohjeidenmukaisuuden
arviointimenetelmät) mukaisen verkkosisällön saavutettavuuden sisältävä
eurooppalainen standardi on parhaillaan kehitteillä komission eurooppalaisille
standardointielimille, Euroopan standardointikomitealle (CEN), Euroopan
sähkötekniikan standardointikomitealle (Cenelec) ja Euroopan telealan
standardointilaitokselle (ETSI) antaman toimeksiannon M/376 mukaisesti. Tämän
työn perusteella olisi kehitettävä yhdenmukaistettu standardi, jonka oletetaan
olevan tässä direktiivissä säädettävien verkkosisällön saavutettavuutta
koskevien vaatimusten mukainen.
Kansainvälinen standardisoimisjärjestö ja
sähköalan kansainvälinen standardisointijärjestö (IEC) hyväksyivät
verkkosisällön saavutettavuutta koskevan kansainvälisen standardin ISO/IEC
40500:2012[4].
Se on täsmälleen sama kuin alkuperäinen WCAG 2.0.
1.3.        Poliittinen tausta
Verkkosisällön saavutettavuuteen liittyy
Euroopan tasolla monia poliittisia aloitteita, kuten Euroopan vammaisstrategia
2010–2020 (tieto- ja viestintätekniikan esteettömyys), Euroopan sähköisen
hallinnon toimintasuunnitelma 2011–2015 (osallistavat ja esteettömät sähköiset
viranomaispalvelut) ja Euroopan digitaalistrategia (komissio ehdottaa, että
julkisen sektorin elinten verkkosivustot ovat täysin saavutettavia vuoteen 2015
mennessä). EU:n rahoitusohjelmilla (seitsemäs tutkimuksen puiteohjelma ja
kilpailukyvyn ja innovoinnin puiteohjelma) tuetaan verkkosisällön
saavutettavuutta koskevien teknisten ratkaisujen tutkimusta ja kehittämistä.
Verkkosisällön saavutettavuutta kannustetaan myös julkisia hankintoja koskevien
direktiivien tarkistuksessa.
1.4.        Johdonmukaisuus unionin
muiden politiikkojen ja tavoitteiden kanssa
Vammaisten henkilöiden oikeuksista tehdyn
Yhdistyneiden Kansakuntien yleissopimuksen[5]
9 artiklalla velvoitetaan jäsenvaltiot ja EU toteuttamaan asianmukaiset
toimet varmistaakseen vammaisille henkilöille muiden kanssa yhdenvertaisen
pääsyn muun muassa tieto- ja viestintäteknologiaan, internet mukaan luettuna.
Tällä direktiivillä varmistettaisiin, että komission antamaan toimeksiantoon
M/376 perustuvaa verkkosisällön saavutettavuutta koskevaa yhdenmukaistettua
standardia käytettäisiin tehokkaasti[6].

Jäljempänä
esitetyn ehdotuksen soveltamisala on rajattu koskemaan ainoastaan
verkkosivustoihin perustuvia julkisen sektorin elinten verkkopalveluja.
Ehdotus
vaikuttaa samansuuntaisesti kuin saavutettavuutta koskeva EU:n säädös[7], jota valmistellaan parhaillaan
ja joka koskee tavaroiden ja palvelujen, kuten tieto- ja viestintätekniikan,
saavutettavuutta. Tämä käynnissä olevan vaikutustenarvioinnin jälkeen
mahdollisesti annettava säädösehdotus painottuu yksityiseen sektoriin, joten
sillä edistetään Euroopan digitaalistrategiassa esitetyn verkkosisällön
täysimääräistä saavutettavuutta koskevan sitoumuksen täyttämistä. Säädöksen
avulla näet varmistetaan, että saavutettavuus toteutuu myös peruspalveluita
kansalaisille tarjoavien yksityisen sektorin toimijoiden verkkosivustoilla, joilla
annetaan tietoa ja mahdollistetaan vuorovaikutus esimerkiksi sopimusten
solmimista, varausten tekemistä, laskuttamista ja laskujen maksamista sekä tuen
saamista varten.
2.           KUULEMISTEN JA VAIKUTUSTEN ARVIOINNIN
TULOKSET
2.1.        Intressitahojen kuuleminen
Ongelmien ja tarpeiden määrittämiseksi
toteutettiin jäsenvaltioita, teollisuutta ja kansalaisyhteiskuntaa koskeneita
lukuisia julkisia kuulemisia ja tutkimuksia:
–                        
sähköisten palvelujen saavutettavuuden seurantaa
koskeva vertailututkimus 2010–2011 ”Monitoring eAccessibility”[8]
–                        
sähköisten palvelujen ja tuotteiden
saavutettavuuden parantamista koskeva taloudellinen arviointi ”Economic
Assessment for Improving e-Accessibility Services and Products”[9]. Verkkosisällön
saavutettavuutta koskeneita työpajoja (2008)[10]

–                        
julkinen kuuleminen komission vuorovaikutteisella
internetsivustolla ”Sinun äänesi Euroopassa” (2008)[11] 
–                        
”Web-accessibility in European countries” -tutkimus
verkkosisällön saavutettavuudesta Euroopassa[12]

–                        
Vertailututkimus 2006–2008 – ”Measuring Progress of
eAccessibility in Europe” (MEAC2008)[13]

–                        
digitaalista osallisuutta ja osallistavaa
viestintää käsitteleviä jäsenvaltioiden asiantuntijaryhmiä[14]
–                        
suoria kuulemisia ja kokouksia merkittävien
kansalaisjärjestöjen, kuten Euroopan vammaisfoorumin, Euroopan Sokeain Unionin,
AGEn ja ANECin, sekä ohjelmistoteollisuuden ja alan teollisuutta edustavan
eurooppalaisen järjestön edustajien kanssa[15].
2.2.        Vaikutusten arviointi
Vaikutusten arviointia varten perustettiin
tietoyhteiskunnan ja viestinten pääosaston johtama ohjausryhmä, jossa oli
edustettuina useita komission osastoja. Näihin lukeutuivat oikeudellinen
yksikkö, pääsihteeristö, viestinnän pääosasto ja seuraavia asioita käsittelevät
pääosastot: talous- ja rahoitus; työllisyys, sosiaaliasiat ja osallisuus;
yritys- ja teollisuustoiminta; tilastot; terveys- ja kuluttaja-asiat;
tietotekniikka; sisämarkkinat ja palvelut sekä oikeusasiat. Ohjausryhmän
tehtävänä oli analysoida tämän ehdotuksen kannalta oleellisia kysymyksiä ja
näkökulmia sekä keskustella niistä.
Vaikutusten arvioinnin lopullisessa versiossa
on otettu huomioon vaikutustenarviointilautakunnan suositukset. 
3.           EHDOTUKSEN
OIKEUDELLINEN SISÄLTÖ
3.1.        Oikeusperusta
Euroopan unionin toiminnasta tehdyn sopimuksen
(SEUT) 114 artiklan 1 kohta.
3.2.        Toissijaisuusperiaate
Toissijaisuusperiaatetta sovelletaan, koska
asiat, joita ehdotus koskee, eivät kuulu EU:n yksinomaiseen toimivaltaan.
Ehdotuksen tavoitteita ei voida saavuttaa
riittävällä tavalla pelkästään jäsenvaltioiden toimin seuraavista syistä.
Ehdotukseen liittyy valtioiden rajat ylittäviä
näkökohtia, joita ei voida käsitellä yksittäisten jäsenvaltioiden toimin. Kuten
tutkimukset ja kuulemiset osoittavat, kansallisen tason toimet eivät riitä
kansallisten toimenpiteiden lähentämiseen ja yhdenmukaistetun lähestymistavan koordinoituun
täytäntöönpanoon.
Erot kansallisten lähestymistapojen välillä
aiheuttavat rasitteita ja esteitä yrityksille, jotka pyrkivät vuorovaikutukseen
yli rajojen. Tämä rajoittaa verkkosisällön saavutettavuutta koskevien
tuotteiden ja palvelujen kypsien julkisten hankintojen markkinoiden
toimintavapautta ja saattaa rajoittaa niiden kansalaisten liikkuvuutta, jotka
käyttävät avustavia teknologioita.
Voimavaroja voitaisiin käyttää tehokkaammin
hyödyntämällä yhdenmukaistettuja vaatimuksia ja osallistumalla yhteistyöjärjestelmään,
jossa jaettaisiin hyviä toimintatapoja, taitotietoa ja toimintamalleja, joilla
vastataan tekniikan kehittymiseen.
3.3.        Suhteellisuusperiaate
Suhteellisuusperiaate turvataan rajaamalla
ehdotus koskemaan vain tiettyjä verkkosivustoja (niiden lajeja) ja antamalla
jäsenvaltioille mahdollisuus laajentaa tätä koskevaa luetteloa. 
Lisäksi jäsenvaltiot voivat itse päättää
merkittävistä täytäntöönpanoon liittyvistä seikoista, kuten valita
viranomaisen, joka vastaa vaatimusten noudattamisen tarkistamisesta.
3.4.        Ehdotus
1 artikla – Kohde ja soveltamisala
Direktiivin tavoitteena on julkisen sektorin
elinten verkkosivustojen saavutettavuutta koskevien jäsenvaltioiden lakien,
asetusten ja hallinnollisten määräysten lähentäminen määrittelemällä yhdenmukaistetut
vaatimukset. 
Ehdotuksessa säädetään teknisistä
säännöksistä, joiden avulla jäsenvaltioiden on tehtävä julkisen sektorin
elinten tietynlaisten verkkosivustojen (jäljempänä ’asianomaiset
verkkosivustot’) sisällöstä saavutettavaa. Lueteltuihin verkkosivustolajeihin
kuuluvat sellaiset julkisen sektorin elinten tarjoamat tiedot ja palvelut,
jotka ovat välttämättömiä, jotta kansalaiset voivat osallistua taloudelliseen
ja yhteiskunnalliseen toimintaan ja jotta EU:n kansalaiset voivat käyttää
oikeuksiaan. Luettelo on liitteessä, ja se perustuu vuonna 2001
toteutettuun sähköisiä viranomaispalveluita koskeneeseen vertailuun[16].
Jäsenvaltiot voivat halutessaan laajentaa
verkkosivustolajien luetteloa.
2 artikla – Määritelmät
Direktiivissä selvennetään verkkosivustoihin,
standardeihin ja julkisyhteisöihin liittyviä termejä. Verkkosisältöä ja
käyttöliittymiä koskeva termistö vastaa verkkosisällön saavutettavuutta
koskevan W3C:n aloitteen yhteydessä käytettyä termistöä ja toimeksiannon 376
perusteella laadittua standardiluonnosta. 
3 artikla – Verkkosisällön
saavutettavuusvaatimukset 
Verkkosisällön saavutettavuutta koskevissa
määritelmissä on seuraavat kaksi ulottuvuutta: 
–              
käyttäjälähtöisyys 
–              
markkinalähtöisyys ja yhteentoimivuus. 
Vaatimukset voivat muuttua häiriöitä
aiheuttavan teknisen ja yhteiskunnallinen kehityksen vuoksi, joten komissiolle
on siirrettävä valta antaa delegoituja säädöksiä. Niillä määritellään
tarvittaessa tarkemmin yhdenmukaistetut vaatimukset, joita tarvitaan
asianomaisten verkkosivustojen saavutettavuuden varmistamiseksi.
Jotta nykyiset poliittiset sitoumukset
voitaisiin täyttää viipymättä, edellä mainitut säännökset on pantava täytäntöön
31 päivään joulukuuta 2015 mennessä.
4 artikla – Yhdenmukaistetut standardit ja
vaatimustenmukaisuusolettama
Tämä direktiivi on eurooppalaisesta
standardoinnista sekä neuvoston direktiivien 89/686/ETY ja 93/15/ETY ja
Euroopan parlamentin ja neuvoston direktiivien 94/9/EY, 94/25/EY, 95/16/EY,
97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY
muuttamisesta ja päätösten 87/95/ETY ja 1673/2006/EY kumoamisesta annetun
Euroopan parlamentin ja neuvoston asetuksen (EU) N:o 1025/2012 mukainen.
Kyseisen asetuksen muodostaman oikeusperustan nojalla komissio pyytää Euroopan
standardisointijärjestöjä kehittämään yhdenmukaistetut standardit, joita
noudattaen vaatimustenmukaisuusolettama toteutuu. Viittaus kyseisiin
standardeihin julkaistaisiin Euroopan unionin virallisessa lehdessä, ja
siinä osoitettaisiin tarvittaessa vaihtoehdot, joita on noudatettava kyseisiä
standardeja sovellettaessa. 
Direktiivin johdanto-osan kappaleesta ilmenee,
että World Wide Web Consortiumin (W3C) julkaisemien verkkosisällön
saavutettavuusohjeiden versiossa 2.0 (WCAG 2.0) eritellyt AA-tason
onnistumiskriteerit ja ohjeidenmukaisuuden vaatimukset odotetaan otettavaksi
huomioon toimeksiantoon 376 perustuvassa eurooppalaisessa standardissa ja tämän
jälkeen kyseiseen työhön perustuvassa yhdenmukaistetussa standardissa. Nämä
teknologianeutraalit eritelmät ovat perusta verkkosisällön saavutettavuutta
koskeville vaatimuksille.
5 artikla – Eurooppalaiset ja
kansainväliset standardit sekä vaatimustenmukaisuusolettama
Yhdenmukaistettujen standardien puuttuessa
direktiivi tarjoaisi ratkaisun verkkosisällön saavutettavuutta koskevan
vaatimustenmukaisuusolettaman toteutumiseen asianomaisissa verkkosivustoissa,
jotka noudattavat komission delegoiduissa säädöksissä määrittämiä
eurooppalaisia standardeja tai niiden osia. Toimeksiannon 376 perusteella
valmistellaan eurooppalaista standardia, johon sisältyy verkkosisällön
saavutettavuus.
Tällaisen eurooppalaisen standardin
puuttuessa, direktiivi tarjoaisi ratkaisun myös verkkosisällön saavutettavuutta
koskevan vaatimustenmukaisuusolettaman toteutumiseen asianomaisissa
verkkosivustoissa, jotka ovat ISO/IEC 40500:2012-standardin niiden osien
mukaisia, jotka koskevat AA-tason onnistumiskriteerejä ja ohjeidenmukaisuuden
vaatimuksia. 
6 artikla – Lisätoimenpiteet
Jäsenvaltioita pyydetään toteuttamaan
lisätoimenpiteitä tiedottamisen, yhteistyöjärjestelyjen ja markkinoiden kasvun
edistämiseksi.
Jäsenvaltioita pyydetään helpottamaan
verkkosisällön saavutettavuuden laajentamista koskemaan myös muita kuin
asianomaisia julkisen sektorin elinten verkkosivustoja, sillä se vauhdittaisi
markkinoiden kasvua ja verkkosisällön tekemistä saavutettavammaksi EU:n
kansalaisille.
7 artikla – Raportointi 
Verkkosivuston saavutettavuutta olisi
valvottava jatkuvasti verkkosisällön säännöllisten päivitysten perusteella.
Jäsenvaltioita pyydetään valvomaan asianomaisia julkisen sektorin elinten
verkkosivustoja käyttämällä menetelmiä, jotka komissio vahvistaa direktiivissä
säädetyn menettelyn mukaisesti. Menetelmissä
hyödynnetään yhdenmukaistetun standardin mukaisia menettelyjä ja teknisiä
arviointitapoja, mikäli sellaisia on olemassa ja ne ovat riittäviä, ja
menetelmät julkaistaan Euroopan unionin virallisessa lehdessä.
Jäsenvaltiot voivat luoda tarkistuksille
sopivan järjestelmän vastuuviranomaisten nimittämisen yhteydessä. 
Jäsenvaltioiden on vuosittain laadittava
kertomus valvonnan tuloksista. Kertomuksen olisi sisällettävä myös tieto
mahdollisista lisäyksistä asianomaisten verkkosivustolajien luetteloon ja
mahdollisista 6 artiklan nojalla toteutetuista lisätoimenpiteistä.
Järjestelyt, joiden mukaisesti jäsenvaltiot
raportoivat komissiolle, määritellään tässä direktiivissä esitetyn menettelyn
mukaisesti.
8 artikla – Siirretyn säädösvallan käyttö
Direktiivissä säädetään delegoitujen säädösten
käytöstä SEUT-sopimuksen 290 artiklan mukaisesti. Artiklassa annetaan
lainsäätäjälle mahdollisuus siirtää komissiolle valta antaa muita kuin
lainsäätämisjärjestyksessä hyväksyttäviä, soveltamisalaltaan yleisiä säädöksiä,
joilla täydennetään tai muutetaan lainsäätämisjärjestyksessä hyväksytyn
säädöksen tiettyjä, muita kuin sen keskeisiä osia. Tällaista menettelyä
noudatettaisiin, jotta eriteltäisiin tarkemmin direktiivin 3 artiklassa
säädetyt verkkosisällön saavutettavuutta koskevat vaatimukset ja
määritettäisiin eurooppalainen standardi tai sen osat, joilla
vaatimustenmukaisuusolettama toteutuu kyseiset vaatimukset täyttävissä
asianomaisissa verkkosivustoissa. 
9 artikla – Komitea
Komissiota avustaa asetuksessa (EU) N:o
182/2011 tarkoitettu komitea. Direktiivissä viitataan neuvoa-antavaan
menettelyyn ja tarkastelumenettelyyn, joita sovelletaan eri tilanteissa
direktiivin artiklojen mukaisesti.
10 artikla – Saattaminen osaksi kansallista
lainsäädäntöä
Direktiivissä säädetään, että direktiivin
noudattamisen edellyttämien lakien, asetusten ja hallinnollisten määräysten on
tultava voimaan viimeistään 30 päivänä kesäkuuta 2014.
11 artikla – Uudelleentarkastelu
Tämän direktiivin täytäntöönpanoa
tarkastellaan uudelleen kolmen vuoden kuluessa siitä, kun se on tullut voimaan.
4.           VAIKUTUKSET TALOUSARVIOON
Ehdotus ei vaikuta unionin talousarvioon.
2012/0340 (COD)
Ehdotus
EUROOPAN PARLAMENTIN JA NEUVOSTON
DIREKTIIVI
julkisen sektorin elinten verkkosivustojen
saavutettavuudesta
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan 1 kohdan,
ottavat huomioon Euroopan komission
ehdotuksen,
sen jälkeen, kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon[17],

ottavat huomioon alueiden komitean lausunnon[18], 
noudattavat tavallista
lainsäätämisjärjestystä,
sekä katsovat seuraavaa:
(1)       Digitaalisen yhteiskunnan
kehittyminen tarjoaa käyttäjille uusia tapoja käyttää tietoja ja palveluja.
Tiedon ja palvelujen tarjoajat, kuten julkisen sektorin elimet, turvautuvat yhä
enemmän internetiin tuottaessaan, kerätessään ja jakaessaan monenlaisia
verkossa tarjottavia tietoja ja palveluita, jotka ovat kansalaisille
välttämättömiä.
(2)       Verkkosisällön
saavutettavuudella tarkoitetaan periaatteita ja tekniikoita, joita olisi
noudatettava verkkosivustojen kehittämisessä, jotta sivustojen sisältö olisi
kaikkien ja erityisesti toimintarajoitteisten ja vammaisten henkilöiden
käytettävissä. Verkkosivustojen sisältöön kuuluu tekstuaalista ja
ei-tekstuaalista tietoa, lomakkeiden lataamista ja kaksisuuntaista
vuorovaikutusta, kuten digitaalisten lomakkeiden käsittelyä, todentamista sekä
tapausten käsittelyn ja maksujen suorittamisen kaltaisia toimia.
(3)       Komission laatimassa Euroopan
sähköisen hallinnon toimintasuunnitelmassa 2011–2015[19] kehotetaan toimiin sellaisten
sähköisten viranomaispalvelujen kehittämiseksi, joilla varmistetaan
osallistavuus ja esteettömyys.
(4)       Komissio ilmoitti tiedonannossaan
”Euroopan digitaalistrategia”[20],
että julkisen sektorin verkkosivustojen olisi oltava täysin saavutettavia
vuoteen 2015 mennessä.
(5)       Tutkimuksen, teknologian
kehittämisen ja demonstroinnin puiteohjelmalla[21]
ja kilpailukyvyn ja innovoinnin puiteohjelmalla[22] tuetaan saavutettavuuden
ongelmiin liittyviä teknisiä ratkaisuja koskevaa tutkimusta ja ratkaisujen
kehittämistä.
(6)       Ratifioimalla vammaisten
henkilöiden oikeuksia koskevan Yhdistyneiden Kansakuntien yleissopimuksen,
jäljempänä ’YK:n yleissopimus’, suurin osa jäsenvaltioista ja unioni ovat
sopimuksen lopullisen tekemisen myötä sitoutuneet varmistamaan ”vammaisille
henkilöille muiden kanssa yhdenvertaisen pääsyn […] muun muassa tieto- ja
viestintäteknologiaan” ja toteuttamaan ”asianmukaiset toimet, joilla […]
edistetään uusien tieto- ja viestintäteknologioiden ja -järjestelmien, myös
internetin, saavutettavuutta vammaisille henkilöille”.
(7)       Euroopan vammaisstrategia
2010–2020[23]
perustuu YK:n yleissopimukseen ja sisältää toimia useilla ensisijaisilla alueilla,
kuten verkkosisällön saavutettavuuden alalla, ja sen tavoitteena on varmistaa
”tavaroiden, palvelujen (julkiset palvelut mukaan luettuina) ja apuvälineiden
saavutettavuus vammaisten kannalta”.
(8)       Euroopan aluekehitysrahastoa,
Euroopan sosiaalirahastoa ja koheesiorahastoa koskevista yleisistä säännöksistä
annetussa neuvoston asetuksessa (EY) N:o 1083/2006[24] on säännöksiä tieto- ja
viestintätekniikan saavutettavuudesta. Siinä ei kuitenkaan käsitellä
verkkosisällön saavutettavuuden erityispiirteitä.
(9)       Verkkosisällön
saavutettavuutta koskevat markkinat kasvavat nopeasti ja koostuvat
monenlaisista talouden toimijoista, kuten toimijoista, jotka kehittävät
verkkosivustoja tai ohjelmistotyökaluja verkkosivustojen luomista,
hallinnointia ja testaamista varten, kehittävät asiakassovelluksia, muun muassa
verkkoselaimia ja niihin liittyviä avustavia teknologioita, tai tarjoavat
varmennepalveluja ja koulutusta. 
(10)     Useat jäsenvaltiot ovat
toteuttaneet toimenpiteitä, jotka perustuvat saavutettavien verkkosivustojen
suunnittelua koskeviin kansainvälisesti käytettyihin ohjeisiin, mutta annetussa
ohjeistuksessa viitataan usein ohjeiden vaatimustenmukaisuustasojen eri
versioihin tai kansallisella tasolla on otettu käyttöön erilaisia teknisiä
muunnelmia.
(11)     Verkkosisällön
saavutettavuuteen liittyviin toimittajiin lukeutuu paljon pieniä ja keskisuuria
yrityksiä (pk-yrityksiä). Toimittajia ja etenkään pk-yrityksiä ei kannusteta
osallistumaan riskialttiiseen yritystoimintaan omien kotimarkkinoidensa
ulkopuolella. Koska verkkosisällön saavutettavuutta koskevat vaatimukset ja
sääntely ovat erilaisia, rajojen yli tarjottavien verkkosisällön
saavutettavuutta koskevien tuotteiden ja palvelujen kehittämisestä ja
markkinoinnista aiheutuvat lisäkustannukset haittaisivat toimittajien
kilpailukykyä ja kasvua.
(12)     Vähäisen kilpailun vuoksi
verkkosivustojen ja niihin liittyvien tuotteiden ja palvelujen ostajat joutuvat
maksamaan palveluista korkeita hintoja tai olemaan riippuvaisia yhdestä
ainoasta toimittajasta. Toimittajat suosivat usein valmistajakohtaisten
standardien muunnelmia, mikä myöhemmin estää asiakassovellusten
yhteentoimivuutta ja verkkosisällön yleisen saavutettavuuden toteutumista
unionin laajuisesti. Kansallisten lainsäädäntöjen pirstaleisuus vähentää
hyötyjä, joita voitaisiin saavuttaa jakamalla kansallisten ja kansainvälisten
kumppanien kanssa vastavuoroisesti yhteiskunnalliseen ja tekniseen kehitykseen
mukautumisesta saatuja kokemuksia.
(13)     Kansallisten toimenpiteiden
lähentäminen unionin tasolla julkisen sektorin elinten verkkosivustojen
saavutettavuutta koskevien yhteisesti sovittujen vaatimusten pohjalta on
välttämätöntä pirstaloitumisen lopettamiseksi. Lähentäminen vähentäisi
verkkopalvelujen kehittäjien epävarmuutta ja edistäisi yhteentoimivuutta.
Teknologiariippumattomat saavutettavuusvaatimukset eivät estä innovointia vaan
mahdollisesti jopa lisäävät sitä.
(14)     Yhdenmukaistetun
lähestymistavan ansiosta myös unionin julkisen sektorin elimet ja yritykset
voisivat hyötyä taloudellisesti ja sosiaalisesti verkkopalvelujen tarjoamisen
laajentamisesta kattamaan suuremman joukon kansalaisia ja asiakkaita. Tämä
lisännee verkkosisällön saavutettavuutta koskevien tuotteiden ja palvelujen
sisämarkkinoiden potentiaalia. Tästä johtuvan markkinoiden kasvun ansiosta
yritykset voisivat edistää talouskasvua ja työpaikkojen luomista unionin
alueella Sisämarkkinoiden vahvistaminen tekisi unionista houkuttelevamman
investointikohteen. Viranomaiset hyötyisivät siitä, että verkkosisällön
saavutettavuus olisi edullisempi toteuttaa. 
(15)     Kansalaiset hyötyisivät
julkisen sektorin verkkopalvelujen laajemmasta saavutettavuudesta ja saisivat
palveluja ja tietoja, jotka auttaisivat heitä käyttämään oikeuksiaan kaikkialla
unionissa, erityisesti oikeutta liikkua ja valita asuinpaikka vapaasti unionin
alueella, sijoittautumisvapautta ja palvelujen tarjoamisen vapautta.
(16)     Tässä direktiivissä
määritellyt verkkosisällön saavutettavuusvaatimukset ovat
teknologiariippumattomia. Niissä ainoastaan osoitetaan, minkä perustoimintojen
on toteuduttava, jotta käyttäjä voi havainnoida, käyttää ja ymmärtää sivustoa
ja sen sisältöä. Niissä ei eritellä, kuinka tämä on saavutettava ja mikä
teknologia olisi valittava tietylle sivustolle, verkossa esitettävälle tiedolle
tai sovellukselle. Näin ne eivät haittaa innovointia.
(17)     Verkkosisällön
saavutettavuuteen liittyvän yhteentoimivuuden olisi perustuttava yhteisesti
hyväksyttyihin ja käytettyihin eritelmiin, joiden avulla verkkosisällöstä
voitaisiin tehdä mahdollisimman yhteensopivaa nykyisten ja tulevien asiakassovellusten
ja avustavien teknologioiden kanssa. Tarkemmin sanottuna verkkosisällön olisi
tarjottava asiakassovelluksille luonnollisen kielen, rakenteiden, suhteiden ja
järjestyksen yhteinen sisäinen koodaus sekä tietoa mahdollisista sulautetuista
käyttöliittymän osista. Yhteentoimivuus hyödyttäisi siten käyttäjiä, jotka
voisivat kaikkialla hyödyntää asiakassovelluksiaan verkkosivustojen
käyttämiseen. He saattaisivat hyötyä myös laajemmasta valikoimasta ja
edullisemmista hinnoista koko unionin alueella. Yhteentoimivuus hyödyttäisi
myös verkkosisällön saavutettavuutta koskevien tuotteiden ja palvelujen
toimittajia ja ostajia.
(18)     Kuten Euroopan
digitaalistrategiassa korostetaan, viranomaisten olisi tehtävä oma osansa
verkkosisällön markkinoiden edistämisessä. Viranomaiset voivat edistää
sisältömarkkinoita asettamalla julkisen sektorin tiedot saataville läpinäkyvin,
toimivin ja syrjimättömin ehdoin. Tämä on tärkeä innovatiivisten
verkkopalveluiden mahdollisen kasvun lähde. 
(19)     Direktiivin tavoitteena olisi
oltava, että tietynlaisista suurelle yleisölle välttämättömistä julkisen
sektorin elinten verkkosivustoista tehtäisiin saavutettavia yhteisten
vaatimusten mukaisesti. Tällaisia sivustolajeja määriteltiin vuonna 2001
toteutetussa sähköisiä viranomaispalveluja koskeneessa vertailussa[25], ja liitteessä oleva luettelo
perustuu näihin lajeihin.
(20)     Tässä direktiivissä säädetään
verkkosisällön saavutettavuusvaatimukset tietyntyyppisille julkisen sektorin
elinten verkkosivustoille. Kyseisten verkkosivustojen vaatimustenmukaisuuden
arvioinnin helpottamiseksi on tarpeen toteuttaa vaatimustenmukaisuusolettama
asianomaisissa verkkosivustoissa, jotka noudattavat niitä yhdenmukaistettuja
standardeja, jotka on laadittu ja julkaistu eurooppalaisesta standardoinnista
sekä neuvoston direktiivien 89/686/ETY ja 93/15/ETY ja Euroopan parlamentin ja
neuvoston direktiivien 94/9/EY, 94/25/EY, 95/16/EY, 97/23/EY, 98/34/EY,
2004/22/EY, 2007/23/EY, 2009/105/EY ja 2009/23/EY muuttamisesta ja päätösten
87/95/ETY ja 1673/2006/EY kumoamisesta annetun Euroopan parlamentin ja
neuvoston asetuksen (EU) N:o 1025/2012 mukaisesti yksityiskohtaisten teknisten
eritelmien laatimiseksi kyseisistä vaatimuksista. Tämän asetuksen nojalla
jäsenvaltiot ja Euroopan parlamentti voivat vastustaa niitä yhdenmukaistettuja
standardeja, joiden ne eivät katso kokonaisuudessaan täyttävän tässä
direktiivissä säädettyjä verkkosisällön saavutettavuusvaatimuksia.
(21)     Komissio on jo antanut
eurooppalaisille standardointielimille toimeksiannon M/376[26] kehittää eurooppalainen
standardi, jossa eritellään tieto- ja viestintäteknisiä tuotteita ja palveluja,
myös verkkosisältöjä, varten saavutettavuutta koskevat toiminnalliset
vaatimukset, joita voitaisiin käyttää julkisten hankintojen yhteydessä ja
hankintojen kaltaisten muiden toimien yhteydessä yksityisellä sektorilla.
Eurooppalaisten standardointielinten on tämän vuoksi aloitettava tiivis
yhteistyö teollisuuden asianomaisten standardointifoorumien ja yhteenliittymien
kanssa, World Wide Web Consortium (W3C/WAI) mukaan luettuna. Tämän työn
perusteella olisi kehitettävä yhdenmukaistettu standardi, jolla olettama tässä
direktiivissä säädettyjen verkkosisällön saavutettavuusvaatimusten
mukaisuudesta toteutuu.
(22)     Niin kauan, kuin tällaisen
yhdenmukaistetun standardin tai sen osien viitetietoja ei ole julkaistu,
verkkosisällön saatavuutta koskevan vaatimustenmukaisuusolettaman olisi
toteuduttava sellaisissa asianomaisissa verkkosivustoissa, jotka ovat komission
delegoiduissa säädöksissä määrittämien eurooppalaisten standardien tai niiden
osien mukaisia. Tällainen voisi olla esimerkiksi toimeksiannon 376 perusteella
annettava eurooppalainen standardi. 
(23)     Tällaisen eurooppalaisen
standardin puuttuessa verkkosisällön saavutettavuutta koskevan
vaatimustenmukaisuusolettaman olisi toteuduttava sellaisissa asianomaisissa
verkkosivustoissa, jotka ovat kansainvälisen ISO/IEC 40500:2012-standardin
niiden osien mukaisia, jotka koskevat AA-tason onnistumiskriteerejä ja
ohjeidenmukaisuuden vaatimuksia. Kansainvälinen standardi ISO/IEC 40500:2012 on
täsmälleen sama kuin alkuperäinen verkkosisällön saavutettavuusohjeiden versio
2.0. Sidosryhmät ovat kansainvälisesti ja Euroopan tasolla laajasti
tunnustaneet, että W3C:n antamien verkkosisällön saavutettavuusohjeiden
versiossa 2.0 (WCAG 2.0) verkkosivustoille määritellyt AA-tason
ohjeidenmukaisuutta koskevat onnistumiskriteerit ja vaatimukset muodostavat
perustan riittäville verkkosisällön saavutettavuutta koskeville eritelmille.
Tätä on korostettu esteetöntä tietoyhteiskuntaa koskevissa neuvoston päätelmissä[27]. 
(24)     Verkkosisällön
saavutettavuusvaatimusten noudattamista olisi valvottava jatkuvasti julkisen
sektorin elinten verkkosivustojen kehittämisvaiheesta alkaen aina kaikkiin
myöhempiin sisältöpäivityksiin asti. Yhdenmukaistettuun valvontamenetelmään
kuuluisi verkkosivustojen verkkosisällön saavutettavuutta koskevien vaatimusten
noudattamisasteen tarkistaminen yhdenmukaisin ja kaikissa jäsenvaltioissa
käytettävin perustein, edustavien otosten kerääminen ja valvonnan
säännöllisyys. Jäsenvaltioiden olisi raportoitava vuosittain valvonnan
tuloksista ja yleisemmin toimista, joita ne ovat toteuttaneet tämän direktiivin
täytäntöönpanemiseksi.
(25)     Yhdenmukaistettujen puitteiden
ansiosta sisämarkkinoilla toimimisen esteet vähenisivät verkkosivustojen kehittämisen
alalla, samalla kun viranomaisille ja muille verkkosisällön saavutettavuuteen
liittyvien tuotteiden ja palvelujen hankkijoille aiheutuvat kustannukset
pienenisivät.
(26)     Jotta varmistettaisiin, että
asianomaisista verkkosivustoista tehdään saavutettavia tässä direktiivissä
säädettyjen verkkosisällön saavutettavuusvaatimusten mukaisesti, komissiolle
olisi siirrettävä Euroopan unionin toiminnasta tehdyn sopimuksen
290 artiklan mukainen valta antaa säädöksiä, jotta se voisi tarvittaessa
tarkentaa vaatimuksia ja määrittää eurooppalainen standardi tai sen osat, jolla
tai joilla toteutetaan yhdenmukaistettujen standardien puuttuessa
verkkosivustojen saavutettavuutta koskeva vaatimustenmukaisuusolettama
tällaista standardia tai sen osia noudattavissa asianomaisissa
verkkosivustoissa. On erityisen tärkeää, että komissio asiaa valmistellessaan
toteuttaa asianmukaisia kuulemisia myös asiantuntijatasolla. Komission olisi
delegoituja säädöksiä valmistellessaan ja laatiessaan varmistettava, että
Euroopan parlamentti ja neuvosto saavat tarvittavat asiakirjat samanaikaisesti,
ajoissa ja asianmukaisesti.
(27)     Jotta voidaan varmistaa tämän
direktiivin asiaankuuluvien säännösten yhdenmukainen täytäntöönpano,
komissiolle olisi siirrettävä täytäntöönpanovaltaa. Tarkastelumenettelyä olisi
käytettävä määriteltäessä menettelyä, jota jäsenvaltioiden olisi käytettävä
valvoessaan, että asianomaiset verkkosivustot ovat kyseisten vaatimusten
mukaisia. Neuvoa-antavaa menettelyä olisi käytettävä määritettäessä
yksityiskohtaiset säännöt, joiden mukaisesti jäsenvaltioiden olisi raportoitava
komissiolle valvonnan tuloksista. Näiden valtuuksien käytössä olisi
noudatettava yleisistä säännöistä ja periaatteista, joiden mukaisesti
jäsenvaltiot valvovat komission täytäntöönpanovallan käyttöä, 16 päivänä
helmikuuta 2011 annettua Euroopan parlamentin ja neuvoston asetusta (EU) N:o
182/2011.
(28)     Tämän direktiivin tavoitetta
eli yhdenmukaistettujen markkinoiden luomista julkisen sektorin elinten
verkkosivustojen saavutettavuudelle ei voida saavuttaa riittävällä tavalla
jäsenvaltioiden toimin, vaan tavoite voidaan sen edellyttämän jäsenvaltioiden
oikeusjärjestelmien nykyisin toisistaan eriävien sääntöjen yhdenmukaistamisen
vuoksi saavuttaa paremmin unionin tasolla, joten unioni voi toteuttaa toimenpiteitä
Euroopan unionista tehdyn sopimuksen 5 artiklassa säädetyn
toissijaisuusperiaatteen mukaisesti. Mainitussa artiklassa säädetyn
suhteellisuusperiaatteen mukaisesti tässä direktiivissä ei ylitetä sitä, mikä
on tavoitteen saavuttamiseksi tarpeen,
OVAT HYVÄKSYNEET TÄMÄN DIREKTIIVIN:
1 artikla
Kohde ja soveltamisala
1.     
Tämän direktiivin tavoitteena on lähentää
jäsenvaltioiden lakeja, asetuksia ja hallinnollisia määräyksiä, jotka koskevat
julkisen sektorin elinten verkkosivustojen sisällön saavutettavuutta kaikkien
käyttäjien ja erityisesti toimintarajoitteisten, kuten vammaisten, henkilöiden
parissa. 
2.     
Siinä vahvistetaan säännöt, joiden mukaisesti
jäsenvaltioiden on tehtävä sellaisten julkisen sektorin elimille kuuluvien
verkkosivustojen sisällöstä saavutettavia, joiden tyypit eritellään liitteessä.
3.     
Jäsenvaltiot voivat laajentaa tämän direktiivin
soveltamisalan koskemaan myös muuntyyppisiä julkisen sektorin elinten
verkkosivustoja kuin 2 kohdassa tarkoitettuja verkkosivustoja.
2 artikla
Määritelmät
Tässä direktiivissä tarkoitetaan
(1)                   
’asianomaisilla verkkosivustoilla’ tämän
direktiivin 1 artiklan 2 kohdassa tarkoitettuja verkkosivustoja;
(2)                   
’verkkosivustojen sisällöllä’ tietoja, jotka
annetaan tiedoksi käyttäjälle asiakassovelluksella, mukaan lukien sisällön rakenteen,
esitystavan ja vuorovaikutukset määrittävä koodi tai merkkaus; 
(3)                   
’asiakassovelluksella’ kaikenlaisia ohjelmistoja,
jotka hakevat ja esittävät verkkosisältöä käyttäjälle, mukaan lukien
verkkoselaimet, mediasoittimet, selainlaajennukset ja muut ohjelmat, jotka
auttavat hakemaan tai esittämään verkkosisältöä sekä olemaan vuorovaikutuksessa
verkkosisällön kanssa;
(4)                   
’standardilla’ asetuksen (EU) N:o 1025/2012 2
artiklan 1 kohdassa määriteltyä tunnustetun standardointielimen hyväksymää
toistuvaan tai jatkuvaan käyttöön vahvistettua asetuksen teknistä eritelmää,
jonka noudattaminen ei ole pakollista ;
(5)                   
’kansainvälisellä standardilla’ asetuksen (EU) N:o
1025/2012 2 artiklan 1 kohdan a alakohdassa määriteltyä kansainvälisen
standardointielimen hyväksymää standardia;
(6)                   
’eurooppalaisella standardilla’ asetuksen (EU) N:o
1025/2012 2 artiklan 1 kohdan b alakohdassa määriteltyä eurooppalaisen
standardointielimen hyväksymää standardia;
(7)                   
’yhdenmukaistetulla standardilla’ asetuksen (EU)
N:o 1025/2012 2 artiklan 1 kohdan c alakohdassa määriteltyä eurooppalaista
standardia, joka on hyväksytty komission esittämän pyynnön perusteella
yhdenmukaistamista koskevan unionin lainsäädännön soveltamiseksi;
(8)                   
’julkisen sektorin elimellä’ direktiivin 2004/18/EY
1 artiklan 9 kohdassa määriteltyjä valtion viranomaisia, alueviranomaisia tai
paikallisviranomaisia, julkisoikeudellisia laitoksia sekä yhden tai useamman
tällaisen viranomaisen tai yhden tai useamman tällaisen julkisoikeudellisen
laitoksen muodostamia yhteenliittymiä. 
3 artikla
Verkkosivustojen saavutettavuusvaatimukset
4.     
Jäsenvaltioiden on toteutettava tarvittavat
toimenpiteet varmistaakseen, että saavutettavuus toteutuu asianomaisilla
verkkosivustoilla 
(a)         
johdonmukaisella ja käyttäjien havainnoinnin,
käytön ja ymmärtämisen kannalta riittävällä tavalla, myös siten, että sisällön
esittämistä ja vuorovaikutusta voidaan mukauttaa, ja tarjoamalla
saavutettavissa oleva sähköinen vaihtoehto;
(b)         
tavalla, joka helpottaa yhteentoimivuutta
erilaisten asiakassovellusten ja avustavien teknologioiden kanssa unionin ja
kansainvälisellä tasolla. 
5.     
Jäsenvaltioiden on sovellettava 1 kohdan säännöksiä
viimeistään 31 päivänä joulukuuta 2015.
6.     
Komissiolle siirretään valta antaa delegoituja
säädöksiä 8 artiklan mukaisesti, jotta se voi tarvittaessa eritellä tarkemmin 1
kohdassa tarkoitetut verkkosisällön saavutettavuusvaatimukset. 
4 artikla
Yhdenmukaistettuja standardeja koskeva
vaatimustenmukaisuusolettama
1.     
Asianomaisten verkkosivustojen, jotka noudattavat
yhdenmukaistettuja standardeja tai niiden osia, joiden viitetiedot komissio on
laatinut ja julkaissut Euroopan unionin virallisessa lehdessä, oletetaan
olevan kyseisten standardien tai niiden osien kattamien, 3 artiklassa
säädettyjen verkkosivustojen saavutettavuusvaatimusten mukaisia.
5 artikla
Kansainvälisiä standardeja koskeva
vaatimustenmukaisuusolettama
1.     
Niin kauan, kuin 4 artiklassa tarkoitettuja
yhdenmukaistettujen standardien viitetietoja ei vielä ole julkaistu, 2 kohdan
mukaisesti määritettyjä eurooppalaisia standardeja tai niiden osia noudattavien
asianomaisten verkkosivustojen oletetaan olevan kyseisten standardien tai
niiden osien, 3 artiklassa säädettyjen verkkosivustojen
saavutettavuusvaatimusten mukaisia.
2.     
Komissiolle siirretään valta antaa delegoituja
säädöksiä 8 artiklan mukaisesti, jotta se voi määrittää 1 kohdassa tarkoitetut
eurooppalaiset standardit tai niiden osat.
3.     
Niin kauan, kuin 1 kohdassa tarkoitettuja
eurooppalaisten standardien viitetietoja ei ole vielä määritetty, AA-tason
onnistumiskriteerejä ja ohjeidenmukaisuuden vaatimuksia koskevia ISO/IEC
40500:2012 -standardien osia noudattavien asianomaisten verkkosivustojen
oletetaan olevan 3 artiklassa säädettyjen verkkosivustojen
saavutettavuusvaatimusten mukaisia.
6 artikla
Lisätoimenpiteet 
1.     
Jäsenvaltioiden on edistettävä sitä, että
asianomaisilla verkkosivustoilla on saavutettavuutta ja erityisesti tämän
direktiivin noudattamista koskeva julistus, johon voi mahdollisesti sisältyä
käyttäjien avuksi lisätietoa saavutettavuudesta. 
2.     
Jäsenvaltioiden on toteutettava toimenpiteitä
edistääkseen sitä, että 3 artiklassa määriteltyjä verkkosisällön
saavutettavuusvaatimuksia noudatetaan asianomaisten verkkosivustojen lisäksi
kaikissa julkisen sektorin elinten verkkosivustoissa ja erityisesti sellaisissa
julkisen sektorin elinten verkkosivustoissa, jotka kuuluvat verkkosisällön
saavutettavuutta koskevien voimassa olevien kansallisten lakien tai
asiaankuuluvien toimenpiteiden soveltamisalaan. 
3.     
Jäsenvaltioiden on tuettava asianmukaisia
mekanismeja, joilla järjestetään verkkosisällön saavutettavuutta koskevia kuulemisia
asiaankuuluvien sidosryhmien kanssa ja tiedotetaan verkkosisällön
saavutettavuutta koskevan politiikan kehityksestä sekä verkkosisällön
saavutettavuusvaatimusten täytäntöönpanosta saaduista kokemuksista ja tehdyistä
huomioista.
4.     
Jäsenvaltioiden on komission tukemina tehtävä
unionin tasolla yhteistyötä teollisuuden ja kansalaisyhteiskunnan sidosryhmien
kanssa tarkastellakseen 7 artiklan 4 kohdassa tarkoitettua vuosittaista
raportointia varten markkinoiden ja teknologian kehittymistä ja edistymistä
verkkosisällön saavutettavuudessa sekä vaihtaakseen parhaita toimintatapoja.
7 artikla
Valvonta ja raportointi
1.     
Jäsenvaltioiden on valvottava jatkuvasti, että
asianomaiset verkkosivustot ovat verkkosisällön saavutettavuusvaatimusten
mukaisia, ja käytettävä valvonnassa 4 kohdassa tarkoitettua menetelmää. 
2.     
Jäsenvaltioiden on annettava vuosittain kertomus 4
kohdan mukaisesti toteutetun valvonnan tuloksista. Kertomukseen on
sisällytettävä mittausaineisto ja tarvittaessa luettelo 1 artiklan
3 kohdassa tarkoitetuista verkkosivustoista. 
3.     
Kertomuksen on katettava myös 6 artiklan
nojalla toteutetut toimet.
4.     
Komissio vahvistaa täytäntöönpanosäädöksillä
menetelmän, jolla valvotaan, että asianomaiset verkkosivustot ovat
3 artiklassa säädettyjen verkkosisällön saavutettavuusvaatimusten
mukaisia. Nämä täytäntöönpanosäädökset hyväksytään 9 artiklan 3 kohdassa
tarkoitettua tarkastelumenettelyä noudattaen. Menetelmä julkaistaan Euroopan
unionin virallisessa lehdessä.
5.      Edellä 4 kohdassa tarkoitettuun menetelmään on sisällytettävä
(c)         
valvonta säännöllisin väliajoin ja näytteiden otto
valvonnan kohteina olevista asianomaisista verkkosivustoista, ja
(d)         
verkkosivustojen tasolla kuvaus siitä, miten 3
artiklassa tarkoitettujen verkkosisällön saavutettavuusvaatimusten
noudattaminen on osoitettava, ja jossa viitataan aina kun mahdollista suoraan 4
a artiklassa tarkoitetun yhdenmukaistetun standardin asiaankuuluviin kuvauksiin
tai, jos niitä ei ole, 4 artiklassa tarkoitetun eurooppalaisen standardin tai 5
artiklassa tarkoitetun kansainvälisen standardin asiaankuuluviin kuvauksiin.
6.     
Komissio vahvistaa täytäntöönpanosäädöksillä
järjestelyt, joiden mukaisesti jäsenvaltiot raportoivat komissiolle. Nämä täytäntöönpanosäädökset annetaan 9 artiklan
2 kohdassa tarkoitettua neuvoa-antavaa menettelyä noudattaen. 
8 artikla
Siirretyn säädösvallan käyttö
1.     
Siirretään komissiolle valta antaa delegoituja
säädöksiä tässä artiklassa säädetyin edellytyksin.
2.     
Siirretään 3 ja 5 artiklassa tarkoitettu valta
antaa delegoituja säädöksiä komissiolle määräämättömäksi ajaksi tämän direktiivin
voimaantulopäivästä. 
3.     
Euroopan parlamentti tai neuvosto voi milloin
tahansa peruuttaa 3 ja 5 artiklassa tarkoitetun säädösvallan siirron.
Peruuttamispäätöksellä lopetetaan tuossa päätöksessä mainittu säädösvallan
siirto. Päätös tulee voimaan seuraavana päivänä sen jälkeen, kun se on
julkaistu Euroopan unionin virallisessa lehdessä, tai jonakin
myöhempänä, päätöksessä mainittuna päivänä. Päätös ei vaikuta jo voimassa
olevien delegoitujen säädösten pätevyyteen.
4.     
Heti kun komissio on antanut delegoidun säädöksen,
komissio antaa sen tiedoksi yhtäaikaisesti Euroopan parlamentille ja
neuvostolle.
5.     
Edellä olevan 3 ja 5 artiklan nojalla annettu
delegoitu säädös tulee voimaan ainoastaan, jos Euroopan parlamentti tai
neuvosto ei ole kahden kuukauden kuluessa siitä, kun asianomainen säädös on
annettu tiedoksi Euroopan parlamentille ja neuvostolle, ilmaissut vastustavansa
sitä tai jos sekä Euroopan parlamentti että neuvosto ovat ennen mainitun
määräajan päättymistä ilmoittaneet komissiolle, että ne eivät vastusta
säädöstä. Euroopan parlamentin tai neuvoston aloitteesta tätä määräaikaa
jatketaan kahdella kuukaudella.
9 artikla
Komitea
1.     
Komissiota avustaa komitea. Kyseinen komitea on
asetuksessa (EU) N:o 182/2011 tarkoitettu komitea.
2.     
Jos tähän kohtaan viitataan, sovelletaan asetuksen
(EU) N:o 182/2011 4 artiklaa.
3.     
Jos tähän kohtaan viitataan, sovelletaan asetuksen
(EU) N:o 182/2011 5 artiklaa.
10 artikla
Saattaminen osaksi kansallista lainsäädäntöä
1.     
Jäsenvaltioiden on saatettava tämän direktiivin
noudattamisen edellyttämät lait, asetukset ja hallinnolliset määräykset voimaan
viimeistään 30 päivänä kesäkuuta 2014. Niiden on viipymättä toimitettava
nämä säännökset kirjallisina komissiolle. Näissä jäsenvaltioiden antamissa
säännöksissä on viitattava tähän direktiiviin tai niihin on liitettävä
tällainen viittaus, kun ne virallisesti julkaistaan. Jäsenvaltioiden on
säädettävä siitä, miten viittaukset tehdään. 
2.     
Jäsenvaltioiden on toimitettava tässä direktiivissä
tarkoitetuista kysymyksistä antamansa keskeiset kansalliset säännökset
kirjallisina komissiolle.
11 artikla
Uudelleentarkastelu
Komissio
tarkastelee tämän direktiivin täytäntöönpanoa uudelleen kolmen vuoden kuluessa
siitä, kun direktiivi on tullut voimaan. 
12 artikla
Voimaantulo
Tämä direktiivi
tulee voimaan kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
13 artikla
Osoitus
Tämä direktiivi
on osoitettu jäsenvaltioille perussopimusten mukaisesti.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
LIITE 
Julkisen sektorin elinten verkkosivustojen lajit
(1 artiklan
2 kohdassa tarkoitetut)
(1)                   
Tuloverot: veroilmoitukset, verotuspäätökset
(2)                   
Työvoimatoimistojen työnhakupalvelut 
(3)                   
Sosiaaliturvaetuudet: työttömyyskorvaukset,
lapsilisät, sairauskulut (takautuva korvaaminen tai suora korvaus), opintotuet.

(4)                   
Henkilökohtaiset asiakirjat: passi tai ajokortti 
(5)                   
Auton rekisteröinti 
(6)                   
Rakennuslupahakemukset 
(7)                   
Poliisille tehtävä ilmoitus, esimerkiksi
varkaudesta 
(8)                   
Yleiset kirjastot, esimerkiksi aineistoluettelot ja
hakutyökalut 
(9)                   
Syntymä- tai avioliittotodistusten pyytäminen ja
toimittaminen
(10)               
Ilmoittautuminen korkea-asteen koulutukseen tai
yliopistoon 
(11)               
Muuttoilmoitus
(12)               
Terveydenhuollon palvelut: vuorovaikutteinen
neuvonta tarjottavista palveluista, potilaiden verkkopalvelut, ajanvaraukset.
[1]               Vammaisten henkilöiden oikeuksia koskevan Yhdistyneiden
Kansakuntien yleissopimuksen mukaan vammaisiin henkilöihin kuuluvat ne, joilla
on sellainen pitkäaikainen ruumiillinen, henkinen, älyllinen tai aisteihin
liittyvä vamma, joka vuorovaikutuksessa erilaisten esteiden kanssa voi estää
heidän täysimääräisen ja tehokkaan osallistumisensa yhteiskuntaan
yhdenvertaisesti muiden kanssa.
[2]               Laskelma verkkosivustojen suunnittelua koskevista
markkinoista perustuu tilastollisen toimialaluokituksen NACE Rev. 2:n luokkien
”J6201 – Ohjelmistojen suunnittelu ja valmistus” ja ”J6312 – Verkkoportaalit”
taloudellisen toiminnan yhteen laskettuun määrään. Lähde: Eurostat, ”Annual
detailed enterprise statistics for services” (NACE Rev.2 H-N ja S95),
internet-tietokoodi sbs_na_1a_se_r2.
[3]               Lähde: http://www.w3.org/WAI/ 
[4]               http://www.iso.org/iso/iso_catalogue/catalogue_tc/catalogue_detail.htm?csnumber=58625.
[5]               http://www.un.org/disabilities/default.asp?id=150

[6]               http://www.mandate376.eu/ 
[7]               http://ec.europa.eu/governance/impact/planned_ia/docs/2012_just_025_european_accessibiliy_act_en.pdf

[8]               Tutkimuksessa (hankittu vuonna 2008 SMART
2008/0066 -tutkimuksena) laadittiin kaksi vuosikertomusta vuosina 2010 ja
2011. (http://www.eaccessibility-monitoring.eu/researchResult.aspx)
[9]               SMART 2009/00-72: http://ec.europa.eu/digital-agenda/en/news/study-economic-assessment-and-evaluation-recommendations-improving-e-accessibility-services-and
[10]             http://ec.europa.eu/digital-agenda/en/news/consultation-workshop-web-accessibility-10-june-2008
[11]             http://eur-lex.europa.eu/LexUriServ/LexUriServ.do?uri=COM:2008:0804:FIN:EN:PDF

[12]             ”Web-accessibility in European countries: level of
compliance with latest international accessibility specifications, notably WCAG
2.0, and approaches or plans to implement those specifications” (SMART
2008/0068) http://ec.europa.eu/digital-agenda/en/news/study-report-web-accessibility-european-countries-level-compliance-latest-international
[13]             Vertailututkimus 2006–2008 – ”Measuring Progress of
eAccessibility in Europe” (MEAC-1). Ks.       Empirica, WRC, RNIB, RNID, eWORX
(2007), http://ec.europa.eu/digital-agenda/en/news/assessment-status-eaccessibility-europe             
[14]             http://ec.europa.eu/digital-agenda/en/news/groups-supporting-e-inclusion-agenda
[15]             European Information & Communications Technology
Industry Association (Euroopan tieto- ja viestintätekniikkateollisuuden
edunvalvojaorganisaatio).
[16]             http://ec.europa.eu/digital-agenda/en/news/egovernment-indicators-benchmarking-eeurope
[17]             EUVL C 110, 9.5.2006, s. 26 / (KOM(2005) 425
lopullinen).
[18]             EUVL C 9, 11.1.2012, s. 65–70.
[19]             KOM(2010) 743 lopullinen – Ei julkaistu virallisessa
lehdessä.
[20]             KOM(2010) 245 lopullinen/2.
[21]             EUVL C 412, 30.12.2006, s. 1–43.
[22]             EUVL L 310, 9.11.2006, s. 15–40. 
[23]             KOM(2010) 636 lopullinen – Ei julkaistu virallisessa
lehdessä.
[24]             EUVL L 210, 31.7.2006, s. 25.
[25]             http://ec.europa.eu/digital-agenda/en/news/egovernment-indicators-benchmarking-eeurope
[26]             http://www.mandate376.eu/ 
[27]             http://www.consilium.europa.eu/uedocs/cms_data/docs/pressdata/en/trans/107014.pdf